Die Franse skilder en beeldhouer Edgar Degas (1834-1917) is veral bekend vir sy skilderye en pasteltekeninge oor die balletkuns. Hoewel hy 'n tydgenoot en vriend van die Impressioniste was, het hy 'n tradisionele skildertegniek gebruik. Hilaire Germain Edgar Degas is op 19 Julie 1834 in Parys gebore en op 27 September 1917 daar oorlede. Sy vader was 'n bankier. Degas het homself 'n leerling van die Franse Neo-Klassistiese skilder Ingres (1780-1867) genoem, hoewel hy in werklikheid nie 'n leerling van hom was nie. Hy het wel op 'n vroeë ouderdom die werk van Ingres leer ken deur besoeke wat hy en sy vader aan museums en kunsgalerye gebring het. Nóg die akademie nóg sy leermeester Louis Lamothe het 'n invloed op die werk van Degas gehad. Degas het egter 'n groot bewondering gekoester vir die "strengheid van tekening" en die "presiesheid van vorm" van Ingres se werk en dié van die 15de eeuse Italiaanse kunstenaars. Hulle invloed is duidelik te bespeur in sy vroeëre werk (voor 1870), byvoorbeeld Die familie Bellelei (1860), wat in die Louvre (Salles du Jeu de Paume) in Parys te sien is.